Roger Etchegaray

**Roger Marie Élie Etchegaray** (1922–2019) var en fransk katolsk kardinal. Han var erkebiskop av Marseille og senere president for Det pavelige råd for Rettferdighet og Fred (*Iustitia et Pax*). 30. april 2005 ble han utnevnt til visedekanus for kardinalskollegiet. Han etterfulgte Angelo Sodano, som ble dekanus da Joseph Ratzinger ble valgt til pave.

## Liv og virke
### Bakgrunn
Roger Etchegaray var basker fra den franske delen av Baskerland, inntil Biscayabukten og Frankrikes grense mot Spania. Han avsluttet sine studier i filosofi og katolsk teologi med lisensiat i teologi og doktorgrad i kirkerett.

### Prest
I 1947 mottok han prestevielsens sakrament av biskop Jean Saint-Pierre, og ble deretter menighetssjelesørger i sitt hjembispedømme Bayonne. Fra 1961 var han engasjert i den franske katolske bispekonferanses sekretariat, og beskjeftiget seg der i vesentlig grad med sjelesørgeriske problemstillinger. Fra 1966 til 1970 var han bispekonferansens generalsekretær.

### Hjelpebiskop i Paris
I 1969 utnevnte pave Paul VI ham til hjelpebiskop i Paris. Han ble bispeviet av byens kardinalerkebiskop Gabriel Auguste François Marty; medkonsekrerende var kardinalerkebiskop Paul Joseph Marie  Gouyon av Rennes, og titulærbiskop Wladyslaw Rubin.

### Erkebiskop av Marseille
Året etter ble han promovert til erkebiskop av Marseille. Mellom 1975 og 1981 var han dessuten president for den franske bispekonferanse.

### Kardinal
I 1979 ble han kreert til kardinal av pave Johannes Paul II, og i 1984 ble han kalt til Roma og utnevnt til president for to pavelige råd, rådene *[[Cor Unum]]* og *[[Iustitia et Pax]]*. Ledelsen av *Cor Unum* beholdt han til 1995, og av *Iustitia et Pax* til 1998. I 1994 gjorde paven ham dessuten til president for Sentralkomitéen for forberedelsen av Det Hellige År 2000.

Kardinal Etchegaray ble i stor grad benyttet som pavelig spesialutsending ved særlig alvorlige internasjonale kriser. Pave Johannes Paul II sendte ham blant annet på freds- og formidleroppdrag til det beleirede Sarajevo, til det borgerkrigsrammede Mosambik, det beleirede Betlehem (krisen i Fødselskirken), og i 2003 til Irak.

Den 24. desember 2009 ble kardinal Etchegaray slått overende av en kvinne som angrep paven idet de gikk i prosesjon i midtgangen i Peterskirken før feiringen av julenattsmessen. Kardinalen måtte bringes til sykehus. I oktober 2015 falt han over ende under en messe i Roma, og fikk et brudd i benet.

Den 10. juni 2017 løste pave Frans ham fra embedet som kardinalkollegiets subdekan.

## Episkopalgenealogi
Hans episkopalgenealogi er:
* Kardinal Scipione Rebiba (1504–1577) 
* Kardinal Giulio Antonio Santori (1532–1602) *bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Pave Klemens XIII (1693–1769) *1743
* Kardinal Marcantonio Colonna (1724–1793) *1762
* Kardinal Hyacinthe-Sigismond Gerdil (1718–1802) *1777
* Kardinal Giulio Maria della Somaglia (1744–1830) *1788
* Kardinal Carlo Odescalchi (1785–1841) *1823
* Biskop Eugène-Charles-Joseph de Mazenod (1782–1861) *1832
* Kardinal Joseph Hippolyte Guibert (1802–1886) *1842
* Kardinal François-Marie-Benjamin Richard de la Vergne (1819–1908) *1872
* Biskop Marie-Prosper-Adolphe de Bonfils (1841–1912) *1898
* Kardinal Louis-Ernest Dubois (1856–1929) *1901
* Erkebiskop Georges-François-Xavier-Marie Grente (1872–1959) *1918
* Biskop Marcel-Marie-Joseph-Henri-Paul Dubois (1896–1967) *1948
* Kardinal Gabriel Auguste François Marty (1904–1994) *1952
* Kardinal *Roger Etchegaray * (1922–2019) *1969
## Referanser


## Eksterne lenker
* Fyldige kardinalsbiografier på norsk – katolsk.no
* Biografi på The Cardinals of the Holy Roman Church